钦定古今图书集成/历象汇编/庶征典/第145卷 > 《庄周梦蝴蝶赋》〈以题为韵〉张随
## 钦定古今图书集成/历象汇编/庶征典/第145卷 > 《庄周梦蝴蝶赋》〈以题为韵〉张随

“伊漆园之傲吏，谈元默以和光。表人生之自得，繄万
化之可量。万灵齐乎一指，异术吻乎通庄。忘言息躬，
辄造逍遥之境；静寐成梦，旋臻罔象之乡。于以迁神，
于以化蝶。乐彼形之蠢类，忘我目之交睫。”于是飘粉
羽，扬翠鬣，始飞飞而稍进，俄栩栩而自惬。烟中荡漾，
媚春景之残花；林际徘徊，舞秋风之一叶。於戏！变化
悠悠，人生若浮。希微兮其状方异，恍惚兮其神遂收。
虽蘧蘧而复体，尚悄悄以在眸。我岂彼类？彼宁我俦？
苟梦非而觉是，诚虚往而实留。且元踪莫觌，真理难
求。庄周之梦蝶，而蝴蝶之梦周欤？迺知元气混然，感
通斯众。为生死之异分，量寤寐而适中。形因静息，符
大辨之不言；神以化迁，异至人之无“梦。若夫气为质
本，梦与道俱，以我之有，化彼之无固。假寐而倏忽，越
百龄以须臾。其在周也，不知蝶之于彼矣；其在蝶也，
不知周之于此乎。若然者，万物各得其性，一体或殊
其途。有徐徐而龟曳其尾，有察察而狼跋其胡。智者
所以自智，愚者所以自愚，则孰能问其巨细？孰能别
其荣枯？欲穷庄生梦”蝶之理，走将一问于洪𬬻。